**แอมเนสตี้ อินเตอร์เนชั่นแนล**
**แถลงการณ์**

ห้ามเผยแพร่ก่อนวันที่ 2 กรกฎาคม 2564 เวลา 00:01 GMT

**ประเทศไทย: ตำรวจมักใช้ความรุนแรง และใช้สารเคมีที่สร้างความระคายเคืองกับผู้ชุมนุมที่เป็นเยาวชน - ข้อค้นพบจากการวิจัยเฉพาะประเด็นนี้**

จากผลการวิจัยของแอมเนสตี้ อินเตอร์เนชั่นแนลที่เปิดเผยในวันนี้ ทางการไทยมักใช้ยุทธวิธีที่รุนแรงและเกินขอบเขตอยู่เสมอ เพื่อปราบปรามขบวนการเคลื่อนไหวของผู้ชุมนุมที่เป็นเยาวชนซึ่งขยายตัวเพิ่มมากขึ้นในประเทศ รวมทั้งการทุบตีผู้ชุมนุม การฉีดน้ำแรงดันสูงที่ผสมสารเคมี และการยิงกระสุนยางในระยะประชิด

รายงาน *หน้าแสบเหมือนโดนไฟไหม้ (My face burned as if on fire)* เป็นการบันทึกข้อมูลอย่างละเอียด และการวิเคราะห์การชุมนุมที่เกิดขึ้นในปีที่ผ่านมา เผยให้เห็นภาพอย่างละเอียดของการใช้กำลังจนเกินขอบเขตและไม่ชอบด้วยกฎหมายต่อผู้ชุมนุมโดยสงบ

รายงานของแอมเนสตี้เป็นผลจากการทำงานของผู้สังเกตการณ์ภาคสนาม ซึ่งได้สัมภาษณ์ผู้เสียหายและประจักษ์พยานหลายสิบคน ฝ่ายพิสูจน์หลักฐานในภาวะวิกฤตระหว่างประเทศของแอมเนสตี้ ยังได้ตรวจสอบวิดีโอ 87 ชิ้นที่เผยให้เห็นภาพการใช้ความรุนแรงของตำรวจ

**เอ็มเมอร์ลีน จิล** รองผู้อำนวยการสำนักงานภูมิภาคฝ่ายวิจัย แอมเนสตี้ อินเตอร์เนชั่นแนลเผยว่า ผู้ที่อยู่ในพื้นที่การชุมนุมและผู้ชุมนุมส่วนใหญ่ไม่ได้มีพฤติการณ์ที่ไม่ชอบด้วยกฎหมายหรือพฤติกรรมที่รุนแรง แต่พวกเขากลับต้องถูกกระทำด้วยความรุนแรงอย่างเจ็บปวดจากการใช้กำลังของตำรวจ มีการทุบตีประชาชน การยิงด้วยกระสุนยางและแก๊สน้ำตา ทั้งหมดเพียงเพราะพวกเขากล้าที่จะรวมตัวและแสดงออกโดยสงบ

*“ในขณะที่การชุมนุมขยายตัวเพิ่มขึ้นตลอดทั้งปี ทางการไทยไม่ได้ดำเนินการเพื่อลดความตึงเครียดของสถานการณ์ที่อ่อนไหว ทั้งยังทำให้ชีวิตของบุคคลจำนวนมากเสียงอันตราย รวมทั้งเด็ก”*

คำในการของพยานจำนวนมากในรายงานฉบับนี้ เน้นให้เห็นการใช้สารเคมีที่สร้างความระคายเคืองจนเกินขอบเขตต่อประชาชน รวมทั้งการใช้แก๊สน้ำตาและการฉีดน้ำแรงดันสูง ผู้เสียหายระบุว่าได้รับบาดเจ็บ รวมทั้งแผลไหม้ที่รุนแรงและเลือดไหลออกทางจมูก

ประจักษ์พยานและผู้เสียหายยังระบุถึงหลายเหตุการณ์ของการควบคุมฝูงชนที่มีความอันตราย ตั้งแต่การเล็งเครื่องฉีดน้ำแรงดันสูงใส่ศีรษะของประชาชน ไปจนถึงการยิงกระสุนยางอย่างไม่เลือกเป้าหมายใส่ฝูงชน

**“มันไม่ใช่การจับกุม แต่เป็นการทำร้ายร่างกาย” – การทุบตีของตำรวจกลายเป็นส่วนหนึ่งของการปราบปราม**

ประชาชนคนไทยหลายหมื่นคนได้รวมตัวกันชุมนุมประท้วง เพื่อเรียกร้องการปฏิรูประบอบการปกครองให้เป็นประชาธิปไตยตลอดทั้งปี 2563 รวมถึงปี 2564 ในพื้นที่กรุงเทพฯ ซึ่งเป็นเมืองหลวงและจังหวัดอื่นๆ ทั่วประเทศไทย ในขณะที่ขบวนการเคลื่อนไหวของผู้ชุมนุมขยายตัวเพิ่มขึ้นในปี 2563 ตำรวจก็ใช้วิธีการปราบปรามที่รุนแรงมากขึ้นเช่นกัน

ตำรวจปราบจลาจลใช้เครื่องฉีดน้ำแรงดันสูง ซึ่งบางครั้งมีการผสมสารเคมีที่สร้างความระคายเคือง มีอยู่สี่ครั้ง (16 ตุลาคม 8 พฤศจิกายน 17 พฤศจิกายน 2563 และ 28 กุมภาพันธ์ 2564) ที่ตำรวจใช้เครื่องฉีดน้ำแรงดันสูงเพื่อสลายการชุมนุมโดยสงบ ถือซึ่งว่าขัดกับกฎหมายและมาตรฐานสิทธิมนุษยชนระหว่างประเทศ

ประจักษ์พยานและผู้เสียหายต่างเล่าเรื่องและยืนยันข้อมูลตามวิดีโอของเหตุการณ์ที่มีการเล็งปืนฉีดน้ำแรงดันสูงในระยะ 10 เมตรไปยังผู้ชุมนุม การ์ดในที่ชุมนุม ผู้สื่อข่าว และผู้สังเกตการณ์ ทั้งยังมีเหตุการณ์การยิงเครื่องฉีดน้ำแรงดันสูงไปยังร่างกายท่อนบนและท่อนล่าง รวมทั้งในบางครั้งยังมีการยิงใส่ผู้ชุมนุมที่รวมตัวกันอย่างหนาแน่น จนไม่มีพื้นที่ที่จะหลบและหาที่ซ่อนตัว

แอมเนสตี้ อินเตอร์เนชั่นแนลยังบันทึกข้อมูลที่ตำรวจใช้กำลังทุบตีอย่างรุนแรง รวมทั้งการยิงกระสุนยางอย่างไม่ชอบด้วยกฎหมายในระหว่างการชุมนุมเมื่อวันที่ 28 กุมภาพันธ์ 2564 ผู้เสียหายและประจักษ์พยานให้ข้อมูลว่า ตำรวจเตะผู้ชุมนุมด้วยรองเท้าคอมแบท ใช้โล่และกระบองตีพวกเขา ตำรวจยังใช้กระบองตีเข้าที่ศีรษะ คอ หลัง และท้องของผู้ชุมนุม แม้ว่าจะจับตัวผู้ชุมนุมไว้ได้แล้วก็ตาม

ผู้ชุมนุมวัย 16 ปี บอกกับแอมเนสตี้ อินเตอร์เนชั่นแนลว่า: *“พวกเขาใช้สายรัดเคเบิ้ลไทผูกมือผมไว้ด้านหลัง จากนั้นก็เตะและใช้ไม้กระบองทุบตีผม พวกเขาใช้ไม้กระบองตีที่ร่างกายผมทุกส่วน ตั้งแต่คอ แขนขา ศีรษะ และหลัง จนกระทั่งมีตำรวจนอกเครื่องแบบมาเห็นและบอกว่า ‘คำสั่งบอกให้จับกุม ไม่ใช่ให้ซ้อม [ผู้ชุมนุม]’”*

ผู้ชุมนุมได้กล่าวต่อไปว่า *“นี่มันไม่ใช่การจับกุม แต่เป็นการทำร้ายร่างกาย”*

ประจักษ์พยานและผู้เสียหายยังเล่าถึงการยิงกระสุนยางของตำรวจปราบจลาจล แม้ในขณะที่ผู้ชุมนุมกำลังถอยกลับอย่างสงบในการชุมนุมเมื่อเดือนกุมภาพันธ์ ซึ่งมีการพบปลอกกระสุนและกระสุนยางในพื้นที่ชุมนุม

**“ฉันหายใจไม่ออก” – การใช้สารเคมีที่สร้างความระคายเคืองและแก๊สน้ำตาอย่างไม่ชอบด้วยกฎหมาย**

ในระหว่างการชุมนุมเมื่อวันที่ 17 พฤศจิกายน 2563 หลายคนบอกว่า มีอาการไอจาม แสบและระคายเคืองที่ผิวหนังและตา มีอาการไหม้จากสารเคมี หายใจลำบาก ปวดแสบปวดร้อนที่จมูก ปอด และผิวหนัง และมีเลือดออกทางจมูก หลังจากหายใจเอาสารเคมีของแก๊สน้ำตาเข้าไป หรือหลังจากถูกยิงด้วยเครื่องฉีดน้ำแรงดันสูง

*“ฉันรู้สึกปวดแสบปวดร้อนที่หน้า และหายใจไม่ออก”* ผู้สังเกตการณ์วัย 24 ปีคนหนึ่งกล่าว หลังจากกระสุนแก๊สน้ำตาตกลงด้านหน้าของเธอ *“หน้ากากกันแก๊สช่วยอะไรไม่ได้เลย ฉันสลบไปเลย [และเพิ่ง] มีสติเมื่อไปถึงโรงพยาบาลแล้ว”*

พื้นที่สองจุดใกล้กับอาคารรัฐสภาที่กรุงเทพฯ ตำรวจปราบจลาจลยิงกระสุนแก๊สน้ำตาและเครื่องฉีดน้ำแรงดันสูงที่ผสมสารเคมีสร้างความระคายเคืองเข้าใส่ผู้ชุมนุมโดยสงบ ในระยะห่างเพียงประมาณ 10 เมตร ผู้ชุมนุมโดยสงบจึงตกเป็นเป้าของแก๊สที่มีสารเคมีสร้างความระคายเคือง และเครื่องฉีดน้ำแรงดันสูงโดยตรงและอย่างต่อเนื่องเป็นเวลาห้าชั่วโมงครึ่ง

ผู้ให้สัมภาษณ์ 18 คนกับแอมเนสตี้ อินเตอร์เนชั่นแนลบอกว่า พวกเขาได้รับบาดเจ็บหรือได้เห็นคนอื่นได้รับบาดเจ็บ

 การ์ดในที่ชุมนุมซึ่งคอยดูแลความปลอดภัยให้ประชาชนและผู้ชุมนุม บอกว่าได้ตกเป็นเป้าหมายของปืนฉีดน้ำแรงดันสูงและแก๊สน้ำตาเป็นเวลาหลายชั่วโมง “ผมรู้สึกเหนื่อยล้า เปียกชุ่มไปทั่วร่างกาย รู้สึกเจ็บปวด ระบมไปทั่วร่างกาย รู้สึกชาเพราะความเจ็บปวด จนไม่สามารถทำอะไรต่อได้”

**การควบคุมฝูงชนด้วยความรุนแรงเป็นส่วนหนึ่งของมาตรการเพื่อปราบปรามการชุมนุมในประเทศไทย**

ขบวนการเคลื่อนไหวที่มีเยาวชนเป็นแกนนำ เป็นผลสืบเนื่องมาจากการชุมนุมโดยสงบขนาดย่อยเป็นเวลาหกปีก่อนหน้านี้ ภายหลังการทำรัฐประหารเมื่อเดือนพฤษภาคม 2557 ซึ่งเป็นเหตุให้คณะรักษาความสงบแห่งชาติ (คสช.) ที่เกิดจากการแต่งตั้งของคณะรัฐประหาร ได้บังคับใช้ [มาตรการจำนวนมากเพื่อจำกัด](https://www.amnesty.org/en/documents/ASA39/011/2014/en/) กิจกรรมทางการเมือง

มาตรการบางส่วนได้ถูกยกเลิกไปภายหลังการเลือกตั้งทั่วไปเมื่อปี 2562 ซึ่งมีการควบคุม จำกัดการมีส่วนร่วมของนักการเมืองฝ่ายค้านอย่างกว้างขวาง ในขณะที่เจ้าหน้าที่ทหารของ คสช.ได้เข้ามาทำหน้าที่ในรัฐบาลพลเรือนที่มาจากการเลือกตั้ง

นับตั้งแต่การทำรัฐประหารเมื่อปี 2557 ทางการไทยได้พุ่งเป้าและมุ่งคุกคามนักกิจกรรม นักปกป้องสิทธิมนุษยชน ผู้สื่อข่าว นักการเมืองฝ่ายตรงข้าม และคนอื่นๆ อีกจำนวนมากที่แสดงความเห็นวิพากษ์วิจารณ์การปฏิบัติงานของรัฐบาล

ในขณะที่ยังเกิดการชุมนุมต่อไป และประเทศไทยต้องเผชิญกับปัญหาการแพร่ระบาดของโรคโควิด-19 ทางการได้เอาผิดทางอาญาและควบคุมตัวผู้ชุมนุมโดยสงบ โดยอ้างอำนาจตามกฎหมายในสถานการณ์ฉุกเฉินเพื่อแก้ปัญหาโรคโควิด-19 และแม้ว่าได้เกิดการระบาดของโรคดังกล่าวกับผู้ต้องขังจำนวนหลายพันคนในเรือนจำของประเทศในช่วงหลายสัปดาห์ที่ผ่านมา

ตามข้อมูลของศูนย์ทนายความเพื่อสิทธิมนุษยชน นับแต่เดือนกรกฎาคม 2563 มีบุคคลอย่างน้อย 679 คนที่ถูกดำเนินคดีอาญา ในข้อหายุยงปลุกปั่น หมิ่นประมาทพระมหากษัตริย์ ความผิดทางคอมพิวเตอร์ การละเมิดพระราชบัญญัติชุมนุมสาธารณะ โดยมีผู้ชุมนุมอย่างสงบที่ถูกฟ้องใน 344 คดี ในจำนวนนี้ 43 คนเป็นเด็กและ 18 คนยังถูกฟ้องในข้อหาละเมิดอำนาจศาล นักกิจกรรมหนึ่งคนถูกศาลตัดสินจำคุกเป็นเวลาสี่เดือนเมื่อปลายเดือนมีนาคม 2564

**ถึงเวลาต้องใช้แนวทางใหม่**

แอมเนสตี้ อินเตอร์เนชั่นแนลเรียกร้องให้ตำรวจคุ้มครองสิทธิของผู้ชุมนุมโดยสงบทุกคน และอำนวยความสะดวกให้พวกเขาได้ใช้สิทธิในเสรีภาพการชุมนุมโดยสงบและการแสดงออกอย่างเต็มที่ ทางองค์กรยังกระตุ้นให้ตำรวจเน้นการใช้วิธีการที่ไม่รุนแรง รวมทั้งการเจรจา การไกล่เกลี่ยและการพูดคุย เพื่อลดความตึงเครียดของสถานการณ์ที่อาจนำไปสู่ความรุนแรง

แอมเนสตี้กระตุ้นทางการไทยให้ยกเลิกข้อหาทั้งหมดที่มีต่อนักปกป้องสิทธิมนุษยชนและนักกิจกรรม ที่ตกเป็นเป้าหมายเนื่องจากการใช้สิทธิในการชุมนุมโดยสงบ

กฎหมายที่สร้างปัญหารวมทั้งพระราชบัญญัติการชุมนุมสาธารณะ และพระราชกำหนดในสถานการณ์ฉุกเฉินต้องถูกยกเลิก และต้องเปลี่ยนมาใช้มาตรการที่มีข้อจำกัดน้อยกว่าและสอดคล้องกับกฎหมายและมาตรฐานสิทธิมนุษยชนระหว่างประเทศ ทุกคนมีสิทธิที่จะเข้าร่วมการชุมนุมโดยสงบ และแสดงความเห็นโดยไม่ต้องถูกดำเนินคดี

*“ทางการไทยกำลังใช้ความรุนแรงและการคุกคามด้วยกระบวนการทางกฎหมาย เพื่อปราบปรามความไม่พอใจที่เกิดขึ้นทั้งประเทศ การใช้ยุทธวิธีสร้างความหวาดกลัวเหล่านี้ มีแต่จะเน้นให้เห็นถึงความทุกข์ยากจำนวนมากที่เกิดขึ้นกับผู้ชุมนุม และยิ่งกระตุ้นให้เกิดการชุมนุมมากขึ้น”*

*"ถึงเวลาต้องใช้แนวทางใหม่ เป็นแนวทางที่ยอมรับว่าการชุมนุมส่วนใหญ่ในประเทศไทยเป็นไปโดยสงบ และเป็นแนวทางที่สอดคล้องกับหลักการด้านสิทธิมนุษยชน เสรีภาพในการชุมนุมและการแสดงออก*

*“สุดท้ายแล้ว การเคลื่อนไหวของเยาวชนเป็นการเรียกร้องให้มีการเจรจา ทางการไม่ควรตอบโต้ด้วยไม้กระบอง เครื่องฉีดน้ำแรงดันสูง สารเคมี และการตั้งข้อหาที่ปราศจากมูลความจริง”* เอ็มเมอร์ลีนกล่าว